Naakfoto’s van tweeling: Pa se hofsaak uitgestelLanddroshof in Port Elizabeth (Foto: ANA) ŉ 44-jarige man wat daarvan beskuldig word dat hy pornografie van sy agtjarige tweeling versprei het, het Vrydag vlugtig in die landdroshof in Port Elizabeth verskyn. Die man is van Lorraine in Port Elizabeth en sy naam kan nie bekend gemaak word nie, om die identiteit van die dogters te beskerm. Die pa staan tereg op drie aanklagte wat verband hou met die vervaardiging, verspreiding en besit van kinderpornografie – ŉ skedule 5-oortreding. Hy is in November 2016 in hegtenis geneem deur die SAPD se eenheid vir gesinsgeweld, kinderbeskerming en seksuele misdrywe. Hy het vroeër aangedui dat hy van voornemens is om skuld te beken op al die aanklagte. Die saak is Vrydag uitgestel sodat dit na ŉ streekhof oorgeplaas kan word. Nie sy prokureur of die staatsaanklaer was beskikbaar om Vrydag die hofverrigtinge by te woon nie. Volgens die klagstaat het die man sy agtjarige tweeling seksueel uitgebuit, foto’s geneem en die naakfoto’s aanlyn versprei. Die man was glo ook in besit van kinder- en babapornografie op sy skootrekenaar. Hy het geen vorige skuldigbevindings nie. Hy is vrygelaat op borgtog van R10 000. Die man moet op 9 Oktober weer in die hof verskyn.